ফেসবুক-বন্ধুদের গণধর্ষণের শিকার সল্টলেকের এক কিশোরী। গণধর্ষণের অভিযোগে রবিবার ভোররাতে উত্তর ২৪ পরগনার জগদ্দল থেকে দুই যুবককে গ্রেফতার করেছে বিধাননগর উত্তর থানার পুলিশ। অভিযুক্ত বিরাট ঠাকুর এবং শিবম পাণ্ডেকে এদিন বিধাননগর এসিজেএম আদালতে তোলা হলে বিচারক পাঁচদিনের পুলিশি হেফাজতের নির্দেশ দেন। 
ওই কিশোরীর পরিবার ডিসেম্বরের প্রথম দিনে অভিযোগ দায়ের করলেও এদিনই তা জানাজানি হয়। পুলিশ সূত্রের খবর, মেডিক্যাল পরীক্ষায় গণধর্ষণের প্রমাণ মিলেছে। অভিযুক্তদের শনাক্তকরণ প্যারেডের জন্য শীঘ্রই 
আবেদন করতে পারে তারা।
কেন্দ্রীয় সরকারি এক আধিকারিকের ওই কন্যা দশম শ্রেণির ছাত্রী। ফেসবুক তার ‘নেশা’ বললেই চলে। সেই সূত্রেই বিরাটদের সঙ্গে তার পরিচয়। বিরাট থাকে জগদ্দলের মেঘনা মোড়ে। তার বন্ধু শিবমের বাড়ি স্থানীয় একটি চটকলের আবাসনে। ফেসবুকে বেশ কয়েক মাস কথাবার্তা চালায় ওই তিনজন। বন্ধুত্ব গাঢ় হলে নিজেদের মোবাইল নম্বরও পরস্পরকে দেয়।
পুলিশ জানিয়েছে, গত ৩০ নভেম্বর ওই কিশোরীকে ফোন করেছিল বিরাট। কিছুক্ষণ কথা বলার পর দেখা করতেও চায় সে। প্রথমে নিমরাজি থাকলেও পরে বিরাটের প্রস্তাবে রাজি হয় ওই কিশোরী। ঠিক হয়, বিধাননগর স্টেশনে দেখা করবে তারা। পরিকল্পনা অনুযায়ী, দুপুরের পর বাড়ি থেকে বেরিয়ে যায় ওই কিশোরী। বাড়িতে বলে যায়, পড়তে যাচ্ছে।
বিকেলে স্টেশনে নির্ধারিত জায়গায় বিরাটের সঙ্গে দেখা করে ওই কিশোরী। পুলিশ সূত্রের খবর, স্টেশনে বসে কিছুক্ষণ গল্পগুজব করার পর কিশোরীকে জগদ্দল যাওয়ার প্রস্তাব দেয় বিরাট। সে প্রস্তাবেও রাজি হয়ে যায় ওই কিশোরী। সন্ধ্যার মুখে জগদ্দল পৌঁছয় তারা। রাত পর্যন্ত ঘোরাঘুরি করে জগদ্দলের 
বিভিন্ন এলাকায়।
এরই মধ্যে তাদের সঙ্গে দেখা হয় শিবমের। তবে শিবমের সঙ্গে এই সাক্ষাৎ নেহাতই ঘটনাচক্রে না কি পরিকল্পনা করেই বিরাট তাকে সেখানে আসতে বলেছিল, তা অবশ্য এখনও স্পষ্ট নয় তদন্তকারীদের কাছে।
পুলিশ জানিয়েছে, জগদ্দলের একটি চটকলের পরিত্যক্ত আবাসনে ওই কিশোরীকে নিয়ে গিয়েছিল বিরাট এবং শিবম। অভিযোগ, ওই আবাসনেরই কুলি লাইনের একটি পরিত্যক্ত ঘরে নিয়ে গিয়ে বিরাট এবং শিবম তাকে একাধিকবার ধর্ষণ করে। ওই কিশোরীর মোবাইল ফোনও কেড়ে নেয় তারা। কিশোরীর বক্তব্য অনুযায়ী, এরপর তাকে ওখানেই ফেলে রেখে চম্পট দেয় বিরাট এবং শিবম। 
গোটা রাত ওই কিশোরীর পরিবারের সদস্যেরা বিভিন্ন জায়গায় খোঁজখবর করলেও পুলিশের কাছে যাননি। ১ ডিসেম্বর কোনওক্রমে বাড়ি ফিরে আসে ওই কিশোরী। পরিবারের কাছে গোটা ঘটনাটি জানায় সে। ওইদিনই বিকেলে বিধাননগর উত্তর থানায় অভিযোগ দায়ের করে ওই কিশোরীর পরিবার।
সেই অভিযোগের ভিত্তিতে গণধর্ষণের মামলা রুজু করে তদন্ত শুরু করে বিধাননগর উত্তর থানার পুলিশ। মোবাইল ফোন পরিষেবাপ্রদানকারী সংস্থার সাহায্যে কিশোরীর মোবাইল ফোনের ‘কল ডিটেলস’ জোগাড় করে পুলিশ। দুই অভিযুক্তের মোবাইল নম্বর পায়। ফোনের ‘টাওয়ার লোকেশন’ দেখে একাধিক জায়গায় হানা দিলেও এতদিন বিরাট এবং শিবমের খোঁজ মেলেনি। অবশেষে এদিন ভোরে দু’জনকেই জগদ্দল এলাকা থেকে গ্রেফতার করে পুলিশ। বিরাটের কাছ থেকে উদ্ধার হয় ওই কিশোরীর মোবাইল ফোনটিও। তদন্তকারীদের অনুমান, ওই কিশোরী বিরাট এবং শিবমের বাড়ি চিনত না। ফলে অভিযুক্তেরা কিছুটা নিশ্চিন্ত ছিল।